寄孔武仲
作者：蘇轍
朝代：宋

paragraphs: 濟南舊遊中，好學惟君耳。
君居面南麓，洶湧岡巒起。
我來輒解带，檐下炙背睡。
煎茶食梨栗，看君誦書史。
君歸苦倉卒，窗戶日摧毀。
遷居就清曠，改築富前址。
開畦得遺植，繞壁見題字。
雲山顧依然，簿領輒隨至。
思君猶未忘，滿秩行自棄。
爾來鉅野溢，流潦壓城壘。
池塘漫不知，亭榭日傾弛。
官吏困堤障，麻鞋汙泥滓。
別來能幾何，陵谷既遷徙。
它日重相逢，衰顔應不記。